CELEX: 32016R0138
Language: hr
Date: 2016-02-02 00:00:00
Title: Provedbena uredba Komisije (EU) 2016/138 оd 2. veljače 2016. o neodobravanju aktivne tvari 3-deken-2-on u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (Tekst značajan za EGP)

3.2.2016   
            
            
               HR
            
            
               Službeni list Europske unije
            
            
               L 27/5
            
         PROVEDBENA UREDBA KOMISIJE (EU) 2016/138
   оd 2. veljače 2016.
   o neodobravanju aktivne tvari 3-deken-2-on u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2.,
   budući da:
   
               (1)
            
            
               U skladu s člankom 7. stavkom 1. Uredbe (EZ) br. 1107/2009 Nizozemska je 14. rujna 2011. od trgovačkog društva AMVAC C.V (trenutačno AMVAC Netherlands B.V) primila zahtjev za odobrenje aktivne tvari 3-deken-2-on.
            
         
               (2)
            
            
               U skladu s člankom 9. stavkom 3. te Uredbe država članica izvjestiteljica je 13. travnja 2012. obavijestila podnositelja zahtjeva, ostale države članice, Komisiju i Europsku agenciju za sigurnost hrane (dalje u tekstu „Agencija”) o prihvatljivosti zahtjeva.
            
         
               (3)
            
            
               Za tu su aktivnu tvar procijenjeni učinci na zdravlje ljudi i životinja te na okoliš u skladu s odredbama članka 11. stavaka 2. i 3. te Uredbe za uporabu koju je predložio podnositelj zahtjeva. Dana 26. studenoga 2013. država članica izvjestiteljica dostavila je Komisiji i Agenciji nacrt izvještaja o procjeni.
            
         
               (4)
            
            
               Agencija je postupila u skladu s člankom 12. stavkom 1. Uredbe (EZ) br. 1107/2009. U skladu s člankom 12. stavkom 3. te Uredbe zatražila je da podnositelj zahtjeva državama članicama, Komisiji i Agenciji dostavi dodatne informacije. Procjena dodatnih informacija koju je pripremila država članica izvjestiteljica dostavljena je Agenciji u obliku ažuriranog nacrta izvještaja o procjeni.
            
         
               (5)
            
            
               Nacrt izvještaja o procjeni pregledale su države članice i Agencija. Agencija je 3. prosinca 2014. Komisiji dostavila svoj zaključak o procjeni rizika za aktivnu tvar 3-deken-2-on (2). Agencija je zaključila da zbog prisutnosti pozitivnih rezultata u pogledu genotoksičnosti i ograničenog paketa toksikoloških podataka nije bilo moguće uspostaviti konačne toksikološke referentne vrijednosti te da zbog toga nije mogla biti dovršena procjena rizika za primjenitelje, radnike, druge prisutne osobe, stanovnike i potrošače. Agencija je nadalje zaključila da ocjena zahtjeva za utvrđivanje najveće dopuštene količine rezidua („NDK”), kojim je zatraženo izuzeće 3-deken-2-ona iz sustava NDK-a, nije mogla biti dovršena jer su dostupne informacije nedostatne da bi se zaključilo da uporaba 3-deken-2-ona kao aktivne tvari u sredstvima za zaštitu bilja unosom hrane neće imati neposredne ili odgođene štetne učinke na zdravlje ljudi, uključujući ranjive skupine.
            
         
               (6)
            
            
               Komisija je pozvala podnositelja zahtjeva da podnese svoje primjedbe o zaključku Agencije i o nacrtu izvještaja o pregledu u skladu s člankom 13. stavkom 1. Uredbe (EZ) br. 1107/2009. Podnositelj zahtjeva podnio je primjedbe, koje su detaljno pregledane.
            
         
               (7)
            
            
               Međutim unatoč argumentima koje je iznio podnositelj zahtjeva, bojazni u pogledu tvari iz uvodne izjave 5. nisu se mogle ukloniti.
            
         
               (8)
            
            
               Shodno tome nije dokazano da se u odnosu na jednu ili više reprezentativnih uporaba najmanje jednog sredstva za zaštitu bilja koje sadržava 3-deken-2-on može očekivati da su mjerila za odobravanje predviđena člankom 4. Uredbe (EZ) br. 1107/2009 ispunjena. Aktivnu tvar 3-deken-2-on stoga ne bi trebalo odobriti u skladu s člankom 13. stavkom 2. Uredbe (EZ) br. 1107/2009.
            
         
               (9)
            
            
               Ovom se Uredbom ne dovodi u pitanje ponovno podnošenje zahtjeva za 3-deken-2-on u skladu s člankom 7. Uredbe (EZ) br. 1107/2009.
            
         
               (10)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Neodobrenje aktivne tvari
   Aktivna tvar 3-deken-2-on ne odobrava se.
   Članak 2.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. veljače 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  EFSA Journal 2015.; 13(1):3932. Dostupno na internetu: www.efsa.europa.eu/efsajournal.